CELEX: 62009TN0174
Language: lv
Date: 2009-04-27 00:00:00
Title: Lieta T-174/09: Prasība, kas celta 2009. gada 27. aprīlī — Complejo Agrícola/Komisija

4.7.2009   
            
            
               LV
            
            
               Eiropas Savienības Oficiālais Vēstnesis
            
            
               C 153/48
            
         Prasība, kas celta 2009. gada 27. aprīlī — Complejo Agrícola/Komisija
   (lieta T-174/09)
   2009/C 153/91
   Tiesvedības valoda — spāņu
   
      Lietas dalībnieki
   
   
      Prasītāja: Complejo Agrícola, SA, Madride (Spānija) (pārstāvji — A. Menéndez Menéndez, advokāts, un G. Yanguas Montero, advokāte)
   
      Atbildētāja: Eiropas Kopienu Komisija
   
      Prasītājas prasījumi:
   
   
               —
            
            
               atzīt šo prasību par pieņemamu;
            
         
               —
            
            
               daļēji atcelt Komisijas 2008. gada 12. decembra Lēmuma 2009/95/EK (1) 1. pantu saistībā ar 1. pielikumu attiecībā uz “Acebuchales de la Campiña Sur de Cádiz” (kods ES 6120015) noteikšanu par Kopienas nozīmes teritoriju (turpmāk tekstā — “KNT Acebuchales”) un pilnībā atjaunot COMPLEJO AGRÍCOLA īpašumtiesību īstenošanu attiecībā uz to lauku saimniecības daļu, kas neatbilst ekoloģiskās vērtības prasībām, lai to varētu atzīt par Kopienas nozīmes teritoriju (turpmāk tekstā — “KNT”);
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Ar šajā tiesvedībā apstrīdēto lēmumu apstiprināts otrais atjauninātais KNT saraksts Vidusjūras bioģeogrāfiskajam reģionam saskaņā ar Padomes 1992. gada 21. maija Direktīvas 92/43/EEK par dabisko dzīvotņu, savvaļas faunas un floras aizsardzību (2) 4. panta 2. punktu. Apstrīdētajā lēmumā no jauna ietverto un paturēto KNT sarakstā iekļauta KNT Acebuchales ar platību 26 475,31 hektāri un šādām koordinātām: garums 5o 57' 4'' W un platums 36o 24' 2''.
   Saskaņā ar apstrīdēto lēmumu prasītājas īpašumā esošās lauku saimniecības (turpmāk tekstā — “lauku saimniecība”) 1 759 hektāru platība tika iekļauta KNT Acebuchales. Kopš Acebuchales noteikšanas par KNT šai zemes platībai tika automātiski piemērots Direktīvas 92/43 6. panta 2., 3. un 4. punktā paredzētais tiesiskais aizsardzības režīms. Šis tiesiskais režīms ierobežo prasītājas tiesības lietot KNT Acebuchales iekļauto lauku saimniecības daļu.
   Pamatojot savus prasījumus, prasītāja apgalvo, ka:
   
               —
            
            
               nosakot KNT Acebuchales perimetru, kas skar prasītājas lauku saimniecību, Komisija ir pārsniegusi savas pilnvaras, nepareizi piemērojot Direktīvas 92/43 I, II un III pielikumā paredzētos kritērijus;
               Kā liecina vides jautājumu konsultāciju sabiedrības Istmo ' 94 izstrādātais vides ziņojums, 877 hektāru platība lauku saimniecības 1 759 hektāru teritorijā, ko skar KNT Acebuchales, neatbilst Direktīvā 92/43 izvirzītajiem ekoloģiskajiem nosacījumiem, lai šo teritoriju varētu ietvert KNT. No Komisijas īstenotas nepareizas Direktīvas 92/43 III pielikumā uzskaitīto kritēriju piemērošanas izriet, ka liela tādu prasītājas īpašumā esošo zemes gabalu daļa, kuriem nav ekoloģiskās vērtības, ir atzīta par KNT, turklāt tādējādi pārkāpjot Kopienu tiesībās iedibinātos samērīguma un tiesiskuma principus;
            
         
               —
            
            
               tiek nepamatoti un nesamērīgi ierobežotas lietojuma tiesības, kas ir neatņemamas no prasītājas īpašumtiesībām uz šīm savas lauku saimniecības teritorijām, kuras skar KNT Acebuchales un kurām nav ekoloģiskās vērtības;
            
         
               —
            
            
               prasītājai nav bijusi iespēja piedalīties procedūrā, kurā teritorija Acebuchales atzīta par KNT, un tā pat nav tikusi informēta par šādas procedūras esamību, pirms tika publicēts apstrīdētais lēmums; tādējādi tika pārkāpts tiesību tikt uzklausītam un tiesiskās drošības princips.
            
         
      (1)  Komisijas 2008. gada 12. decembra Lēmums, ar ko atbilstīgi Padomes Direktīvai 92/43/EEK pieņem Kopienas nozīmes teritoriju otro atjaunināto sarakstu Vidusjūras bioģeogrāfiskajam reģionam (izziņots ar dokumenta numuru C(2008) 8049) (OV L 43, 393. lpp.).
   
      (2)  OV L 59, 63. lpp.